Seksilelu teki enemmän kuin mainostettiin. Valmistaja suostuu miljoonien korvaukseen.

Yhdysvalloissa Chicagossa sovittiin oikeusjuttu, joka toi räikeällä tavalla esille esineiden internetin vaarat. Eli miten lukemattomat nettiin kytkeytyvät laitteet ja niiden valmistajat suhtautuvat käyttäjien tietoturvaan.

Kanadalainen vibraattorivalmistaja We-Vibe suostuu maksamaan yhdysvaltalaisille asiakkaille kaikkiaan 3,75 miljoonan dollarin korvaukset, eli noin 3,5 miljoonaa euroa. Asiasta kertoo muun muassa Fortune-lehti.

Taustalla oli joukkokanne, jonka mukaan We-Vibe Classic - ja Rave by We-Vibe -nimiset seksilelut ja niihin liittyvä puhelinsovellus vakoilivat käyttäjistään tietoja ja toimittivat ne valmistajalle. Tietoihin lukeutuivat muun muassa lämpötila- ja voima-asetukset ja käytön säännöllisyys.

Korvauksia myönnetään kahdella tavalla. Yhdysvaltalainen käyttäjä voi anoa jopa 10 000 dollaria, jos hän osoittaa käyttäneensä sovellusta vibraattorin hallintaan ja antaa muun muassa nimensä ja puhelinnumeronsa korvausprosessiin. Ne, jotka vain ostivat We-Vibe-laitteen, voivat anoa enintään 199 dollarin korvausta.

Korvausten lisäksi valmistaja sanoo parantaneensa sovelluksen tietosuojaa ja antaneensa käyttäjille lisää valtaa heidän jakamistaan tiedoista.